РЕГЛАМЕНТ (ЕС) № 1241/2009 НА КОМИСИЯТА
от 16 декември 2009 година
за продължаване на предварителния надзор върху вноса на някои железни и стоманени продукти с произход от някои трети страни и актуализиране на неговия обхват
ЕВРОПЕЙСКАТА КОМИСИЯ,
като взе предвид Договора за Европейския съюз и Договора за функционирането на Европейския съюз,
като взе предвид Регламент (ЕО) № 260/2009 на Съвета от 26 февруари 2009 г. относно общите правила за внос (1), и по-специално член 11 от него,
като взе предвид Регламент (ЕО) № 625/2009 на Съвета от 7 юли 2009 г. относно общия режим за внос от някои трети страни (2), и по-специално член 9 от него,
след консултации с консултативния комитет,
като има предвид, че:
(1)
С Регламент (ЕО) № 76/2002 (3) Комисията въведе предварителен надзор на Общността върху вноса на някои железни и стоманени продукти с произход от някои трети страни.
(2)
Няма статистика за външната търговия на Съюза за периодите, установени с Регламент (ЕО) № 1917/2000 на Комисията (4).
(3)
Въпреки че след въвеждането на надзора през 2002 г. ситуацията се промени, развитието на световния пазар за стомана продължава да изисква надеждна и бърза информационна система относно бъдещия внос на Съюза.
(4)
Бяха проучени тенденциите при вноса на продуктите, които в момента са под надзор, както и на плосковалцувани продукти от неръждаема стомана и големи заварени тръби, които в момента не са включени в системата за надзор. Беше счетено за необходимо да бъдат проучени тенденциите при посочените допълнителни продукти предвид факта, че те представляват продуктите с най-висока добавена стойност на пазара.
(5)
През последните години вносът на посочените стоманени продукти в ЕС нарасна значително (с 40 %) в абсолютна стойност между 2005 и 2008 г. Макар че вносът започна да намалява от края на 2008 г., той просто следва спада в търсенето, докато от гледна точка на потреблението вносът остана значителен.
(6)
Капацитетът за производство на стомана в световен план нарасна през периода 2006-2008 г. и се очаква да продължи да нараства до 2010 г. В множество региони се очаква през следващите две години нарастването на капацитета да се измерва с двуцифрено число, като по-специално това се отнася за Китай, Индия, Бразилия и Близкия изток. Китай, най-важната страна от гледна точка на нарастване на капацитета, в момента представлява около 40 % от световния капацитет за производство на нерафинирана стомана и около три пъти годишното потребление на стомана в ЕС.
(7)
Предвид факта, че ЕС представлява важен пазар на стомана от гледна точка на размер и цена, особено при наличието на една силна валута, е възможно след като пазарът се възстанови и търсенето на пазара на Съюза се подобри, целият свръхкапацитет за производство на стомана да бъде пренасочен към ЕС. За сравнение, напоследък достъпът до пазари в трети страни беше ограничен в различна степен, като страни в няколко географски района (например в Северна и Южна Америка, Азия, Близкия изток) предприеха мерки за закрила или в подкрепа на стоманодобивната си промишленост. Тези мерки бяха под различна форма, включително увеличаване на митата, изисквания за лицензиране, изисквания за купуване на местни продукти, и засягат значителен дял от световното потребление.
(8)
Производството на нерафинирана стомана и плосковалцувани продукти от неръждаема стомана в ЕС достигна най-високите си нива съответно през 2007 и 2006 г., преди да започне да намалява през 2008 г. През първата половина на 2009 г. беше налице намаляване с 43,2 % в сравнение с първата половина на 2008 г., докато за същия период производството на стомана в световен мащаб намаля само с 22,4 %. Кризата се отрази на всички основни страни производители на стомана в ЕС и в отговор на това производителите на стомана намалиха дните на производство, а по този начин и използвания капацитет.
(9)
Всички производители значително намалиха персонала си. През юни 2009 г. около 40 % от работещите в стоманодобивната промишленост в ЕС бяха засегнати от икономическата криза под формата на временни или окончателни съкращения и частична безработица.
(10)
Въз основа на последните тенденции при вноса на стоманени продукти уязвимата ситуация, в която се намира промишлеността на ЕС, продължаващото слабо търсене на пазара на ЕС и вероятността свръхкапацитетът в момента и в бъдеще да бъде пренасочен към ЕС, ако търсенето се възстанови, може да се счита, че съществува заплаха от вреда за производителите на Съюза съгласно член 11 от Регламент (ЕО) № 260/2009.
(11)
По тази причина интересите на Съюза изискват вносът на някои стоманени продукти да остане под предварителен надзор с цел да се предостави актуална статистическа информация, която позволява бърз анализ на тенденциите при вноса. Бързо и ранно предоставените данни за търговията са необходими за справяне с уязвимостта на европейския пазар на стомана от внезапни промени на световните пазари на стомана. Това е особено важно в настоящата ситуация на криза, белязана от несигурност за това, дали ще има структурно възстановяване на търсенето и дали промишлеността на ЕС ще съумее действително да се възползва от него.
(12)
Освен това, с оглед развитието на пазара на плосковалцувани продукти от неръждаема стомана и големи заварени тръби и ситуацията в засегнатата промишленост, както и предвид това, че тези продукти са включени в сходни системи за наблюдение, е целесъобразно в обхвата на настоящата система да бъдат включени продуктите, посочени в приложение I.
(13)
Като се отчита посоченото по-горе развитие и предвид това, че други основни страни производители на стомана, като Канада и САЩ, неотдавна решиха да продължат прилагането на своите сходни системи за наблюдение на вноса на стомана (продължени съответно до 31 август 2011 г. и 21 март 2013 г.), е целесъобразно настоящата система да продължи да се прилага до 31 декември 2012 г.
(14)
За да се намалят ненужните ограничения и да не се нарушава прекомерно дейността на дружествата, които се намират близо до границите, нетното тегло на вноса, който е изключен от прилагане на настоящия регламент, остава 2 500 kg,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 76/2002 се изменя, както следва:
1.
Обхватът на предварителния надзор се разширява, за да бъдат включени продуктите, посочени в приложение I.
2.
В член 6 датата „31 декември 2009 г.“ се заличава и се заменя с датата „31 декември 2012 г.“.
3.
Списъкът на компетентните национални органи се заменя със списъка от приложение II.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2009 година.